Komisijos direktyva 97/21/EB
1997 m. balandžio 18 d.
derinanti su technikos pažanga Tarybos direktyvą 80/1269/EEB dėl valstybių narių įstatymų, reglamentuojančių motorinių transporto priemonių variklio galią, suderinimo
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1980 m. gruodžio 16 d. Tarybos direktyvą 80/1269/EEB dėl valstybių narių įstatymų, reglamentuojančių motorinių transporto priemonių variklio galią, suderinimo [1] su paskutiniais pakeitimais, padarytais Komisijos direktyva 89/491/EEB [2], ypač į jos 3 straipsnį,
kadangi Direktyva 80/1269/EEB yra viena iš EB tipo patvirtinimo tvarkos, kuri buvo įdiegta 1970 m. vasario 6 d. Tarybos direktyva 70/156/EEB dėl valstybių narių įstatymų, reglamentuojančių motorinių transporto priemonių ir jų priekabų tipo patvirtinimą, suderinimo [3] su paskutiniais pakeitimais, padarytais Europos Parlamento ir Tarybos direktyva 96/79/EB [4], atskirųjų direktyvų; kadangi dėl tos priežasties Direktyvoje 70/156/EEB dėl transporto priemonių sistemų, sudėtinių dalių ir atskirų techninių mazgų išdėstytos nuostatos yra taikytinos Direktyvai 80/1269/EEB;
kadangi Direktyvos 70/156/EEB 3 straipsnio 4 dalyje ir 4 straipsnio 3 dalyje reikalaujama, kad kiekvienoje atskirojoje direktyvoje būtų nurodytas informacinis dokumentas, kuriame būtų išdėstyti reikiami Direktyvos 70/156/EEB I priedo punktai, ir tipo patvirtinimo liudijimas pagal Direktyvos 70/156/EEB VI priedo reikalavimus, kad tipo patvirtinimą galima būtų kompiuterizuoti;
kadangi šie pakeitimai susiję tik su Direktyvos 80/1269/EEB administracinėmis nuostatomis; kadangi nebūtina panaikinti pagal Direktyvą 80/1269/EEB suteiktų patvirtinimų ar uždrausti registruoti, prekiauti ir naudoti naujas transporto priemones, kurioms suteikti tokie patvirtinimai;
kadangi šioje direktyvoje numatytoms priemonėms pritaria Direktyva 70/156/EEB įkurtas Derinimo su technine pažanga komitetas,
PRIĖMĖ ŠIĄ DIREKTYVĄ:
1 straipsnis
1. Direktyva 80/1269/EEB iš dalies keičiama taip:
1. 1 straipsnis pakeičiamas ir išdėstomas taip:
"1 straipsnis
Šioje direktyvoje "transporto priemonė" - tai bet kokia motorinė transporto priemonė, skirta važiuoti keliais, su arba be kėbulo, turinti ne mažiau kaip keturis ratus, kurios maksimalus konstrukcinis greitis yra didesnis kaip 25 km/h, išskyrus bėgiais važiuojančias transporto priemones ir žemės bei miškų ūkio traktorius ir mobiliąją įrangą."
2. 2 straipsnyje žodis "I ir II priedus" keičiamas į "atitinkamus priedus".
3. Priedai keičiami pagal šios direktyvos priedą.
2 straipsnis
Nuo 1997 m. spalio 1 d. valstybės narės:
- nebesuteikia EB tipo patvirtinimo pagal Direktyvos 70/156/EEB 4 straipsnio 1 dalies nuostatas,
- gali atsisakyti suteikti nacionalinį tipo patvirtinimą,
naujo tipo transporto priemonėms dėl su variklio galia susijusių priežasčių, jei ji nebuvo nustatyta laikantis Direktyvos 80/1269/EEB su pakeitimais, padarytais šia direktyva, nuostatų.
Ši direktyva nepanaikina anksčiau pagal Direktyvą 80/1269/EEB suteiktų patvirtinimų ir nedraudžia jų pratęsti laikantis direktyvos, pagal kurią jie buvo suteikti, reikalavimų.
3 straipsnis
1. Valstybės narės priima įstatymus ir kitus teisės aktus, kurie, įsigalioję iki 1997 m. rugsėjo 30 d., įgyvendina šią direktyvą. Apie tai jos nedelsdamos praneša Komisijai.
Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
4 straipsnis
Ši direktyva įsigalioja dvidešimtą dieną po jos paskelbimo Europos Bendrijų oficialiajame leidinyje.
5 straipsnis
Ši direktyva skirta valstybėms narėms.
Priimta Briuselyje, 1997 m. balandžio 18 d.